Shaul Ladany

**Shaul Ladany** (født 1936) er en israelsk ingeniør, pensjonert professor og tidligere kappgangutøver. Med tiden 7:23:50 har han verdensrekorden på 50-mile (satt i 1972). Ladany deltok to ganger i olympiske leker, 1968 i Mexico by og 1972 i München. Han ble i 1973 verdensmester på 100 km kappgang. Han ble i 2007 tildelt Pierre de Coubertin-medaljen i 2007 for sitt bidrag til den olympiske bevegelse.

Han overlevde holocaust og München-massakren. Ladany var en av fire israelske utøvere som overlevde massakren i München. Familien opplevde under andre verdenskrig at hjembyen Beograd ble bombet av tyske fly, de var internert i Bergen-Belsen i seks måneder i 1944 og de utvandret til Israel i 1948. Ladany behersker ni språk. 

## Bakgrunn
Shaul Ladany ble født 2. april 1936 i Beograd. Foreldrene var Dionys Ladany og Sofia Kassovitz. Faren var utdannet kjemingeniør i Tyskland og slo seg ned i Beograd der han blant annet drev en kjemisk fabrikk. Moren kom fra Novi Sad og studerte jus.

Ladany tjenestegjorde i den israelske hæren under krigen i 1956. I 1961 møtte Shaul Ladany opp ved rettssaken mot Adolf Eichmann for å se den ansvarlige for drapet på besteforeldrene.

### Andre verdenskrig
Faren tjenestegjorde i den jugoslaviske hæren i 1940 og var ved fronten blant annet i Montenegro og Albania. Besteforeldrene bodde i samme hus. I april 1941 ble Beograd bombet i flere dager, og store deler av byen ble ødelagt. Familien Ladany bodde sentralt i byen, nær det kongelige palasset. Under bombingen fikk huset omfattende skader, mens familien søkte tilflukt i vaskekjelleren. 

Da tyske styrker okkuperte Jugoslavia flyktet de til Ungarn som var alliert med Tyskland og derfor ikke okkupert. Ladany er et ungarsk etternavn og alle i familien snakket ungarsk. Shaul Ladany snakket også tysk og serbisk. I Budapest skaffet de seg falske identitetspapirer som viste at de var jøder, men ikke at de var flyktninger fra Serbia. Faren fikk arbeid og tjente godt slik at de kunne kjøpe seg en leilighet. Morens søster og hennes mann ble drept da ungarske styrker massakrerte flere tusen i jugoslavisk Bačka inkludert Novi Sad i januar 1941; Shaul Ladanys fire søskenbarn ble da foreldreløse og Ladany-familien i Budapest tok seg av den yngste. Shaul begynte på skolen i Budapest. 

Holocaust i Ungarn begynte med at tyske styrker okkuperte landet i mars 1944. Besteforeldrene overlevde massakren i Bačka i 1941 og ble senere deportert til Auschwitz i regi av den tyske okkupanten i 1944. Foreldrene gjemte guttungen i et kloster da nazistene lette etter jøder i Budapest. Shaul ble plassert på et barnehjem drevet av munker; faren skjulte den gule stjernen da Shaul ble levert på barnehjemmet. Faren tok gutten ut av barnehjemmet i klosteret da Budapest ble påvirket av krigshandlinger. 

Shaul Ladany ble sommern 1944 sendt til Bergen-Belsen sammen med 1680 andre på det såkalte Kastner-toget; han og familien ble i desember 1944 sendte videre til trygghet i Sveits før krigens slutt. Rudolf Kastner forhandlet med Adolf Eichmann om denne frigivelsen mot betaling til SS.  Etter krigen bodde de en periode i den gamle leiligheten i Beograd før de utvandret til Israel.
## Idrettskarriere

Han brukte alltid kraftige briller også når han konkurrerte. Han drev med maraton til han var 27 år og gikk da over til kappgang. Det uvanlige talentet for kappgang oppdaget han under militærtjeneste der de måtte gå lang marsjer. Han vant det første av sine 28 israelske mesterskap i 1963. Mens han studerte ved Columbia University i 1966 satte han amerikansk rekord på 50-miles kappgang med 8 timer og 35 minutter, en rekord som hadde stått siden 1878. I 1970 forbedret han rekorden til 7 timer og 52 minutter og han satte verdensrekord i 1972 med 7 timer 23 minutter og 50 sekunder; den forrige rekorden var 7:44:47 og hadde stått siden 1935. 

Ladany vant 100 km kappgang under verdensmesterskap i Lugano med 9 timer og 31 minutter (en måned etter massakren i München). Ved olympiske leker i Mexico i 1968 kom han på 24. plass på 50 km kappgang.

Han oppnådde i alt fem gullmedaljer i kappgang i to makkabiader. I makkabiaden i 1969 vant han både 3-kilometer, 10-kilometer og 50-kilometer kappgang, og i 1973 både 20-kilometer og 50-kilometer kappgang.

Han deltok i 50 km kappgang ved VM i friidrett i 1976 med tiden 4:33:02 kom han på 30. plass.

## München 1972

Ladany kom på 19. plass i 50 km kappgang i München to dager før massakren. Han var kritisk til sikkerhetstiltakene under OL i München.

Den 5. september 1972 klarte åtte palestinere fra den palestinske terrororganisasjonen Sort September å ta seg inn i OL-byen. To israelske idrettsutøvere ble drept under gisseltaking og ytterligere ni ble tatt til fange i leilighet nummer 1 og 3 (i nummer 3 bodde vektløftere og brytere). Ladany som bodde i leilighet nummer 2 sammen med utøvere innenfor skyting, flyktet og fikk varslet treneren Bill Bowerman i den amerikanske leiren. Bowerman varslet det amerikanske konsulatet om hendelsen. Gisseltakerne så at Ladany flyktet og konkluderte med at de var for sent ute til å ta gisler i leilighet nummer 2, slik det opprinnelig var planlagt. Bowerman informerte deretter konsulatet om at det var jødiske utøvere på det amerikanske laget og ba om ekstra sikkerhet. Kort tid senere ble marineinfanterister utplassert ved den amerikanske leiren. I de første nyhetsmeldingene ble Ladany omtalt blant de drepte. Han var tilstede i München ved 50-års markeringen.

## Senere virke
Ladany studerte maskinfag og tok i 1968 doktorgrad i økonomi ved Columbia University og ble professor ved Ben-Gurion-universitetet i Israel. Han har åtte patenter for mekaniske oppfinnelser og har gitt ut over ti bøker innenfor fagområdet samt over 100 vitenskapelig artikler.

Hans selvbiografi kom på engelsk som *King of the Road: From Bergen-Belsen to the Olympic Games* (2008). I 2012 markerte han fødselsdagen sin med å gå like mange kilometer som alder i år (76). I 2020 fullførte han Tel Aviv maraton. Etter fylte 70 gjennomførte han en marsj på 100 miles på 21 timer og 45 minutter.

## Referanser


## Eksterne lenker
* 
*